Wilhelm Bogusławski

Wilhelm Józef Bogusławski (* 1825 w Lachowicach; † 12. decembra 1901 w Žitoměrje) bě pólski prawiznik, stawiznar a pólski přećel Serbow. Wón je hromadźe z Michałom Hórnikom prěni zarys cyłkownych serbskich stawiznow napisał.

Žiwjenje
Wilhelm Bogusławski narodźi so w Lachowicach blisko Žitomira na Wołynskej. Mjez 1837 do 1846 wopyta wón gymnazij w Žitomiru a studowaše po tym spočatnje medicinu a pozdźišo prawnistwo w Pětrohrodźe. W Kazanju přizamknje dodatny studij mjezynarodneho prawa. W statnej słužbje docpě w Pětrohrodźe schodźenk woprawdźiteho statneho radźićela. W lěće 1896 so Bogusławski na wuměnk podawši do swojeje domizny w Žitoměrskim kraju wróći.

Nimo swojeho powołanja wěnowaše so Wilhelm Bogusławski stawizniskemu slědźenju, wosebje stawiznam zapadnych Słowjanow. Pohnuty přez nastawki Maciejowskeho, Zmorskeho, Srjeznjewskeho a Hilferdinga zbliži so tež Serbam a wopyta Łužicu w lětomaj 1858 a 1884. W lěće 1861 wuda w Pětrohrodźe prěni stawizniski zarys serbskich stawiznow, kotryž spisa w pólskej rěči. Hromadźe z Michałom Hórnikom wobdźěła tutu twórbu, kotruž wudaštaj 1884 jako knihu Historija serbskeho naroda. We Waršawje poda 1885 biografiju Jana Arnošta Smolerja.

W lěće 1884 zaskoči Wilhelm Bogusławski na wufinancowanje wysokeje Pětrohródskej hypoteki na Maćičnu ležownosć a wuchowa tuž Maćicu Serbsku před chutnej pjenježnej nuzu.

Wot lěta 1880 bě Wilhelm Bogusławski čłon Maćicy Serbskeje a wot 1885 jeje čestny sobustaw.

 Wotkazaj 



Žórło

Kategorija:Muž
Kategorija:Jurist
Kategorija:Čestny sobustaw Maćicy Serbskeje‎
Kategorija:Polak
Kategorija:Stawiznar
Kategorija:Rodź. 1825
Kategorija:Zemr. 1901
Kategorija:Přećel Serbow